Oumagrootjie op 91 na eerste matriekafskeid | Maroela Media
Ouma Emil en Dylan du Plessis (Foto: Verskaf)
Die 18-jarige Dylan du Plessis van Hoërskool Warmbad het die dorp aan die gons gehad toe hy soos ŉ ware heer sy oumagrootjie gevra het om hom later die maand na sy skool se matriekafskeid te vergesel.
Die 91-jarige Emil du Plessis was heel uit die veld geslaan toe haar geliefde kleinseun by die Warmbad Rusoord, ’n tehuis vir bejaardes waar sy tans ’n inwoner is, op sy knie gegaan en haar gevra het om sy metgesel na sy skool se matriekafskeid te wees.
Dit gaan haar heel eerste matriekafskeid wees, aangesien sy nooit self die geleentheid gehad het om na haar eie matriekafskeid te gaan nie.
Volgens Dylan het ouma Emil, beter bekend as ouma Doep of ouma Mielie, aanvanklik nie eers verstaan wat aangaan toe hy haar sowat twee weke gelede met ’n bos blomme en dié eienaardige versoek verras het nie.
“Haar eerste reaksie was: ‘Hoe sê jy nou my kind?’ Sy het eers later besef wat werklik gebeur het en van oor tot oor begin glimlag. Daar was trane in haar oë,” vertel Dylan.
Dylan het op sy knie gegaan en vir ouma Emil gevra om sy metgesel te wees (Foto: Verskaf)
Wat dié gebaar nog meer spesiaal maak, is die feit dat dit ouma Emil se heel eerste matriekafskeid gaan wees. “Ouma Emil is alreeds in graad 10 uit die skool uit en het nooit die voorreg gehad om haar eie matriekafskeid te hê nie,” vertel Dylan.
Dylan en sy oumagrootjie het al van laerskooldae ’n hegte band gehad. “Sy het my help grootmaak en was altyd daar vir my gewees. Sy is soos ’n tweede ma vir my,” sê hy.
Volgens Dylan se ma, Elda du Plessis, is Dylan en sy oumagrootjie onafskeidbaar. “Dylan was nog altyd haar engelkind. Dylan se grootste droom was dat sy oumagrootjie nog hier is om te sien dat hy matriek klaarmaak,” vertel sy.
Elda beskryf ouma Emil as die vredemaker en steunpilaar van die familie. “Ouma hou die familie bymekaar. Sy het ’n hart van goud wat oneindige liefde uitstraal. Ons is baie geseënd met haar.”
Dylan en sy ma beplan om hulle geliefde oumagrootjie se eerste matriekafskeid so spesiaal as moontlik vir haar te maak. “Ons het iemand gekry om haar grimering vir haar te doen. Ons is nog op soek na ’n perfekte elegante uitrusting vir ouma,” sê sy.
Dylan beplan om ’n donkerblou aandpak en vellies na dié spesiale geleentheid aan te trek.
“Ek en my ouma gaan saam die aand om skoffel. Wat ’n voorreg!”
Wat n pragtige gebaar Dylan. Jou ouers moet baie trots wees op jou en mens kan Sien jy is n kind van die HERE. Hou ons nou op hoogte en sit foto op van die aand dat ons almal kan deel in jou goeie gebaar my kind. Hoop jy en Ouma grootjie geniet die aand tevolle.
Kort meer kinder soos jy!!!
AAAgg te oulik en dierbaar ! Asb stuur fotos vir die groot dag.
Julle moet die matriekafskeid baie geniet. Ek stem saam met jou Maria – daar kan gerus ‘n paar fotos geplaas word.
So lekker om hierdie positiewe berig te lees.
Dit is die mooiste beriggie wat ek nog gelees het!
Awwww….wat ‘n pragtige storie. Maak mens sommer ‘n reuse knop in die keel kry. Duidelik is daar ‘n baie spesiale band tussen twee mense. Maroela Media, asseblief, hou ons op hoogte van die afskeid. Ek dink ons almal sal bitter graag wil sien hoe die buitengewone, maar baie spesiale paartjie, lyk op die aand van die afskeid.